Leiðsögn og fræðslafyrir skólahópa í Safnahúsinu Á handritahluta sýningarinnar Sjónarhorn í Safnahúsinueru sjö valin handrit úr safni Árna Magnússonar ( 1663 – 1730 ) handritasafnara og prófessors við Kaupmannahafnarháskóla . Öll eiga handritin það sameiginlegt að geyma lögbókartexta Jónsbókar ritaðan á íslensku en auk þeirra má sjá handrit frá Landsbókasafni Íslands og Þjóðskjalasafni Íslands . Handrit í vörslu Stofnunar Árna Magnússonar í íslenskum fræðum bárust úr tveimur söfnum í Kaupmannahöfn , Árnasafni og Konunglega bókasafninu , og voru afhent íslensku þjóðinni til varðveislu á árunum 1971 – 1997 ; um 2000 handrit og handritabrot á skinni eða hörpappír . Í máli og myndum eru nemendur fræddir um munnlega geymd sagna - og kvæðaarfsins , um ritun og gerð íslenskra miðaldahandrita og varðveislu þeirra fram á okkar daga . Undir lok heimsóknarinnar býðst nemendum að spreyta sig við skriftir með tilskornum fjöðurstaf á sérverkað bókfell ( kálfskinn ) , sem verkað er með ævafornri aðferð , og bleki löguðu af sortulyngsseyði , sortu , krækiberjum og grávíðileggjum . Tekið er endurgjaldslaust á móti hópum eftir samkomulagi þriðjudaga til föstudaga . Húsrúm er fyrir einn bekk í einu , þ.e. um 25 eða samsvarandi fjölda nemenda og tekur heimsóknin um eina klukkustund . Nánari upplýsingar um leiðsögnina og bókanir veitir Svanhildur María Gunnarsdóttir safnkennari Stofnunar Árna Magnússonar í íslenskum fræðum : svanhildur.maria.gunnarsdottir [ hjá ] arnastofnun.is .